देखने में आया है कि हमारे पास फिल्मों से सम्बन्धित तकनीकी साहित्य के अतिरिक्त सामाजिक-मनोवैज्ञानिक-आर्थिक पृष्ठभूमि से सम्बंधित साहित्य का सर्वथा अभाव रहा है. इस अभाव के कारण ही सिनेमा के प्रारम्भिक बाइस्कोपिक दौर से वर्तमान तक की तकनीकी सम्पन्न फिल्मों की विकास-यात्रा को हम देख-समझ नहीं पाते हैं. सिनेमा के इस बाइस्कोपिक संस्करण का आविष्कार तो 19वीं सदी में ही हुआ था किन्तु इसका विकास और सर्वमान्य स्वरूप 20वीं सदी के आरम्भिक दशकों में ही सामने आया. प्रारम्भ में तस्वीरों के माध्यम से फिल्मी संस्करण का आनन्द उठाने वाले केवल कुछ शौकिया एवं धनाढ्य लोग ही थे. सिनेमा का जो रूप आज हम देख रहे हैं उसकी शुरुआत उसके अबोल रहने से हुई थी. थॉमस एल्वा एडिसन के फोटोग्राफ और बिजली के आविष्कार ने चलती-फिरती तस्वीर को मूर्तरूप देने का कार्य किया और इसी प्रयास में सिनेटोस्कोप नामक मशीन का निर्माण भी किया गया. परिणामतः सबसे पहली चलती-फिरती तस्वीर अमेरिका में 23 अप्रैल 1896 को दिखाई गई. अमरीका से चली फिल्म यात्रा को भारत में विराम मिला 07 जुलाई 1896 को जब लुमिचेर बंधुओं ने बम्बई नगर के वाट्सन होटल में अपना पहला चलचित्र शो किया.